ས་བྲལ་ཆེན་པོ་ཕྱི་ནང་གི་སྣང་བ་ཐམས་ཅད་རང་གི་སྣང་སེམས་སུ་ཤེས། སེམས་སྣང་ལ་རང་བཞིན་མེད་པར་ནམ་མཁའི་དཀྱིལ་ལྟ་བུར་རྟོགས། ནང་ཉོན་མོངས་པ་དང་རྣམ་པར་རྟོག་པ། ཕྱིའི་ཚོགས་དྲུག་ཐམས་ཅད་ཀྱང་རང་གི་སེམས་སུ་ཤེས། སེམས་སྣང་ལ་རང་བཞིན་མེད་པ། ཡུལ་དམིགས་གཏད་ཐམས་ཅད་དང་བྲལ་བ། ནམ་མཁའི་དཀྱིལ་ལྟ་བུར་བདེ་ཆམ་གྱིས་རྟོགས་པ་དེ་ལ། རབ་ཕྱི་ནང་གི་སྒྲོ་འདོགས་ཐམས་ཅད་ཆོད་པ་ཟེར་བ་ཡིན། དེའི་སྐབས་སུ་ང་ལ་འདི་ལྟར་བྱུང་སྟེ། རིན་པོ་ཆེ་གཙང་པ་སྐུ་གཤེགས་པའི་མྱ་ངན་དུ། ལྷོ་བྲག་ཁར་ཆུ་ན་སྒྲུབ་པ་བྱེད་ཀྱིན་ཡོད་ཙ་ན། ཉིན་གཅིག་ངའི་ཕྱེ་ཕད་ལ། བྱི་བས་རྨུགས་འདུག་པས། དེར་དང་པོ་ཚིག་པ་ཟ་ཁྲུག་བྱུང་། དེ་ལ་སྙིང་རྗེ་དུང་པ་གཅིག་བསྒོམས་པས། སྙིང་རྗེ་དེ་ཀར་འདུག བླ་མ་དང་ཐུགས་རྗེ་ཆེན་པོར་བསྒོམས་པས་ཀྱང་དེ་ཀ་ལྟར་ཤར་ནས་བྱུང་། དེར་ལྟ་བ་རང་གིས་སེམས་བྱ་བ་དེ། འདི་ལ་ཟེར་བར་འདུག་སྙམ་པ་བཀྲ་ཧྲིག་པ་གཅིག་བྱུང་། དེ་ནས་དེ་རང་གི་ཐོག་ཏུ་མ་བཅོས་པར་བཞག་པས། གང་ལྟར་ཤར་ཀྱང་ཁོ་རང་གི་རང་བཞིན་ནི། དབྱེར་མེད་དུ་འདུག སྐྱེ་བ་མེད་པར་འདུག་ཀྱང་། སྣང་བ་འགག་ཏུ་མ་བཏུབ་སྟེ། ཆུ་ནང་གི་ཟླ་བའམ། ནམ་མཁའི་འཇའ་ཚོན་ལྟ་བུར་ཝལ་ལེ་ལམ་མེ་མ་འགགས་པར་འདུག དམིགས་གཏད་དང་བྲལ་བྱ་བ་དེ། སྟོང་པ་ཡུལ་དུ་དམིགས་གཏད་དང་བྲལ་ཏེ། སྣང་བའི་རང་བཞིན་སྐྱེ་བ་མེད་པར་འདུག འཛིན་པ་ནམ་མཁའི་དཀྱིལ་ལྟ་བུར་འདུག ཉམས་ལེན་ཕྱི་ནང་མེད་པ་དེར་འདུག་པས། དེ་ལ་ངས་ཆོས་སྐད་དུ། སྤྲོས་བྲལ་ཆེན་པོ་སྣང་བ་རང་གིས་སེམས་སུ་ཤེས། སེམས་སྣང་ལ་རང་བཞིན་མེད་པ། ཡུལ་དམིགས་གཏད་དང་བྲལ་བ། ནམ་མཁའི་དཀྱིལ་ལྟ་བུར་བདེ་ཕྱམ་གྱིས་རྟོགས་པ་བྱ་བ་ཡིན། ང་ལ་སྒོམ་དེ་ཙམ་ཡོད་ཙ་ན། རྒྱ་གར་ཛ་ལེན་དྷ་ར་ལ་སོགས་པ་བསྐོར་བ་ཡིན། དེ་ཙ་ན་ངས། བསྒོམ་ཆེན་པ་ཀུན་ལ། སྣང་བ་རང་གི་སེམས་སུ་འདུག སེམས་ནི་སྣང་ལ་རང་བཞིན་མེད་པར་འདུག དེ་ལས་ལྷག་པའི་བསྒོམ་ཡོད་དམ་བྱས་ཀྱིན་དྲིས་ཏེ། ཤན་ཕྱེད་པ་ཙམ་མ་བྱུང་། སྤྲོས་བྲལ་གྱི་མཉམ་རྗེས་དྲན་མ་དྲན་ཙམ་ཡིན། དྲན་པ་མཉམ་བཞག མ་དྲན་པ་རྗེས་ཡིན། སྤྲོས་བྲལ་དང་འཁོར་འདས་ཀྱི་བར་ན་དྲན་མ་དྲན་ལས་མེད་པས། གདམ་ངག་གི་གཙོ་བོ་དྲན་པ་ཡིན། ཉིན་མོ་རྐྱེན་གྱིས་མི་གནོད་ན་སྤྲོས་བྲལ་ཆེན་པོའི་རྟོགས་པ་རྩལ་རྫོགས་པ་ཡིན། རྐྱེན་ན་ཚ་བདེ་སྡུག་ལ་སོགས་པ་རྗེས་ཉོན་མོངས་པ་དང་། རྣམ་པར་རྟོག་པ་ཕལ་ཆེར་སྐད་གཅིག་མ་ལས་མི་འགྱངས་པར་དྲན་པ་ཙམ་གྱིས། རྐྱེན་ཐམས་ཅད་སྒོམ་དུ་འཆར་བ་ལ་རྐྱེན་གྱིས་མི་གནོད་པ་ཞེས་ཐ་སྙད་བཏགས་པ་ཡིན། དེ་ནས་རོ་གཅིག་ཏུ་ན་འཕར་བ་ལ་ཚེགས་ཆེན་པོ་མེད། རོ་གཅིག་འཁོར་འདས་གཅིག་ཏུ་འདྲེས་པ་བྱ་བ་དེ། སྣང་བ་ལ་བདེན་པར་བཟུང་བ་ལ་འཁོར་བ་ཟེར་བ་ཡིན། དེའི་རང་བཞིན་སྐྱེ་བ་མེད་པར་ཤེས་པ་ལ། མྱ་ངན་ལས་འདས་པ་ལ་ཟེར་བ་ཡིན། སྣང་བ་དང་སྟོང་པ་དབྱེར་མེད་པར་རྟོགས་པ་ལ་རོ་གཅིག་ཏུ་འཁོར་འདས་གཅིག་ཏུ་འདྲེས་པ་ཟེར་བ་ཡིན། རོ་གཅིག་སྣང་བ་སྒོམ་དུ་ཤར། ཁོར་ཡུག་མ་རུ་སོང་བ་ཡིན་བྱ་བ་དེ། རོ་གཅིག་གིས་རྟོགས་པ་ཤར་ནས། ཉམས་མྱོང་ཕལ་ཆེར་ཁོར་ཡུག་ཏུ་འགྲོ་སྟེ། གང་ཟག་གི་རིགས་མ་ངེས་པས། ནུབ་མོ་ཡོང་བ་སྲིད། ལ་ལ་རྨི་ལམ་འགགས་ཟེར་ཏེ། ང་རྨི་ལམ་གྱི་སྣང་བ་ཕལ་ཆེར་མི་འགག་པར་འདོད། རྨི་ལམ་གྱི་སྣང་བ་འགགས་ན། ད་ལྟར་གྱི་སྣང་བ་འདི་ཡང་འགག་གི རྩ་ཆད་རང་ས་ཟིན་པ་དང་། འཛིན་མེད་རང་སོ་ཚུགས་པ་ལ། ཡང་དག་གི་དྲན་པ་ཟེར་བ་ཡིན། སེམས་ཅི་ངོ་བོར་ཡང་མ་གྲུབ་བས། ཅི་ཡང་འཆར་ལ། ཤར་བའི་དུས་ཉིད་ནས། ཇི་ལྟར་ཤར་ཡང་། ཁོ་རང་ངོ་བོ་ཉིད་ཀྱིས་སྟོང་པར་རྟོགས་པ་དེ་ལ། སྣང་འཛིན་དང་སྟོང་འཛིན་གང་ཡང་མི་འདུག་པས། འཛིན་མེད་ཟེར། སྣང་དམིགས་དང་སྟོང་དམིགས་མི་འདུག་པས། དམིགས་གཏད་དང་བྲལ་བ་ཟེར། བསྐྱེད་རྫོགས་ཟུང་འཇུག་བདེན་གཉིས་དབྱེར་མེད་འཁོར་འདས་གཅིག་ཏུ་འདྲེས་པ་ཟེར་བ་ཡིན། རྗེའི་ཞལ་ནས། ང་ལ་འདིའི་སྐབས་སུ། ང་རང་གི་རོ་གཅིག་ཡིན་སྙམ་པ་བྱུང་། འབྲི་གུང་པའི་སྒོམ་ཆེན་པ་འདྲ་བ་ལ་དྲིས་ཀྱང་། ཤན་ཕྱེད་པ་ཙམ་མ་བྱུང་གསུངས། དེ་རོ་གཅིག་མིན་པར་འདུག་སྟེ། ཕྱིས་ཙཱ་རིར་གཏོར་མ་གཅིག་གཏོང་བའི་རྗེས་ལ། ཤེས་སྙིང་གི་གཟུགས་སྟོང་པའོ། །སྟོང་པ་ཉིད་གཟུགས་སོ། །ཟེར་བ་དེ་ལ། གཟུགས་རང་སྟོང་པར་འདུག སྟོང་པ་ཉིད་གཟུགས་སུ་འདུག་པ་ལ་སྙམ་པ་བཀྲ་ཧྲིག་པ་གཅིག་བྱུང་། དེའི་རྗེས་ལ་གང་ལྟར་ཤར་བའི་སྣང་བ་ཐམས་ཅད་དྲན་པས་གཟུང་མ་དགོས་པར། གང་སྣང་ཐམས་ཅད་ཁོ་རང་གི་ངོ་བོ་ཉིད་ཀྱིས་སྟོང་པ་འཛིན་མེད་ཟང་ཐལ་ལེ་འདུག དེ་ལ་དྲན་འཛིན་རྩོལ་བ་མེད་པ། དྲན་མེད་འཆལ་བར་མ་ཤོར་བ། ནང་འཛིན་མེད་རང་སོ་ཚུགས་པ། རྩོལ་མེད་མ་ཡེངས་པ་ཙམ་ཐུག་ཕྲད་རང་ངོ་ཤེས་པ་ལ། ཡང་དག་གི་དྲན་པ་ཟེར་བ་ཡིན། དེ་ནས་མི་བསྒོམ་མ་ཡེངས་པའི་ངང་ལ། འཛིན་པ་ཀློད་ནས་གང་བདེར་བཞག་པས། ཇི་ཞིག་ལྟར་ལ། ཉམས་མྱོང་གནས་ཆ་མེད་པར་སོང་ནས། སྔར་གྱི་བག་ཆགས་ཚོགས་བཀྲ་ཧྲིག་པ་གཅིག་ཤར་ནས་བྱུང་། དེའི་སྣང་བ་ཐམས་ཅད་ཁོ་རང་ངོ་བོ་ཉིད་ཀྱིས་སྟོང་པར་འདུག་ཀྱང་། སྣང་བ་དགག་ཏུ་མ་བཏུབ་སྟེ། བག་ཆགས་ཀྱིས་སྣང་བ་ཐམས་ཅད་དེ་ཀར་སྔར་གྱི་སེམས་གཟུགས་སུ་གོ་ནས། དེ་ནས་རྒྱུ་འབྲས་ཕྲ་རགས་ཐམས་ཅད་ལམ་དུ་བྱུང་། སྒོམ་རོ་གཅིག་གི་རྟོགས་པ་ཤར་ནས། རྒྱུ་འབྲས་ཀྱི་རགས་རིམ་ཐམས་ཅད་རང་ལ་ཅིས་ཀྱང་འཆར་བར་གསུང་། སྤྲོས་བྲལ་དང་རོ་གཅིག་གི་ཁྱད་པར། །སྤྲོས་བྲལ་སྣང་བ་རང་གི་སེམས་སུ་ཤེས། རོ་གཅིག་སྣང་བ་སྒོམ་དུ་ཤར་བ་ཡིན། འོ་ན་སེམས་སུ་ཤེས་པ་དང་། སྒོམ་དུ་ཤར་བ་ལ་ཁྱད་ཅི་ཡོད་ཞེ་ན། སྟོང་ཐོག་ཏུ་སྟོབ་མི་སྟོབ་གཉིས་ཡོད། སྤྲོས་བྲལ་དུས་ན་སྟོང་ཐོག་ཏུ་ཚུར་སྟོབ་པ་གཅིག་ཡོད། དེ་དག་པ་དང་རོ་གཅིག་ཏུ་ཡོང་བ་ཡིན། རོ་གཅིག་ཡན་ཆད་མ་རྟོགས་པའི་ངོ་བོ་ལ་ནི་འཆར་རྒྱུ་མེད་པ་ཡིན། །མྱོང་བ་བརྟན་དུ་སོང་བས་ཁྱད་པར་ཆེ་བ་ཙམ་ཡིན་གསུང་། སྤྲོས་བྲལ་དང་རོ་གཅིག་གི་ཁྱད་པར། རྒྱས་པར་ཕྱེ་ན། འདི་སྤྲོས་བྲལ་ཆེན་པོའི་སྐྱེ་ཚུལ་ཡིན་ཏེ། སྣང་བ་ཐམས་ཅད་རང་གི་སེམས་སུ་ཤེས། སེམས་སྣང་ལ་རང་བཞིན་མེད་པ། ཡུལ་དམིགས་གཏད་དང་བྲལ་བ། ནམ་མཁའི་དཀྱིལ་ལྟར་བདེ་ཆམ་གྱིས་རྟོགས། དེ་ལྟར་རྟོགས་ཀྱང་ཡུལ་སྣང་སྟོང་ཟུང་འཇུག་ལ་འཕྲིགས་མ་ཚུད་པ་ཡོད་ཀྱང་། སྟོང་ཐོག་ཏུ་ཚུར་སྟོབ་པ་ལྟ་བུ་ཡོད། ཡུལ་སྣང་ཤར་བ་དང་། ཡུལ་རང་བཞིན་སེལ་བ་དེར་ཡོང་བ་ཡིན་ཏེ། སེམས་ཀྱི་རང་བཞིན་སྐྱེ་བ་མེད་པར་རྟོགས་པ་ཡིན། གནས་ལུགས་རྟོགས་པ་མིན། ཆོས་སྐད་སྟོང་པའི་ཁ་འཛིན་ཆེ་བར་ཡོང་སྟེ། རང་བཞིན་མེད་པ། མ་གྲུབ་པ། མ་སྐྱེས་པ། གཞི་རྩ་མེད་ཟེར། རྒྱུ་འབྲས་ཁྱད་དུ་བསད་ཉེན་ཡོད་པ་ཡིན། སྟོང་པ་ཕྱོགས་གཅིག་རྟོགས་པས། གནས་ལུགས་རྟོགས་པ་མིན། ཡུལ་ལ་དངོས་པོར་ཞེན་པས། གནས་ལུགས་རྟོགས་པ་མིན། སྤྲོས་པ་དང་བྲལ་བས་ཀྱང་གནས་ལུགས་རྟོགས་པ་མིན། སངས་རྒྱས་ཀྱི་དགོངས་པ་སྟོང་པ་འདུས་མ་བྱས་པ། སྣང་བ་ཡེ་ཤེས་ཀྱི་རྩལ་སྣང་ཐམས་ཅད་རྒྱུ་འབྲས་རྟེན་འབྲེལ་ཚོགས་པའི་རྫུན་སྣང་ཡིན། རྡོ་རྗེ་གསང་ལམ་གྱི་ནམ་མཁའ་ལ་གཟིགས་ནས། དེའི་མཚན་ཉིད་མ་ཤེས་པས། རྒྱུ་འབྲས་མ་ཤར་བ་ཡིན་གསུང་། སྤྲོས་བྲལ་དུས་སུ་རྒྱུ་འབྲས་སྟོང་ཉིད་དུ་ཞུགས་པ་ཡིན། རོ་གཅིག་དུས་སུ་རྒྱུ་འབྲས་སྟོང་ཉིད་དུ་ཤར་བ་ཡིན། དེ་གཉིས་ཀྱི་ཁྱད་དེ་ཡིན། སྤྱིར་རང་སེམས་ལ་གསུམ་ཡིན། ངོ་བོ་མཚན་ཉིད། གནས་ལུགས་བྱ་བ་ངོ་བོ་ནི་སྣང་བ་ཐམས་ཅད་རང་བཞིན་སེམས་སུ་ཤེས། སེམས་སྣང་ལ་རང་བཞིན་མེད་པ་བསམ་བརྗོད་ཀྱི་ཡུལ་ལས་འདས་པ་ཡིན། དེའི་རྩལ་འགག་མེད་སྣ་ཚོགས་སུ་ཤར་བ་ལ། སེམས་ཀྱི་མཚན་ཉིད་ཟེར་བ་ཡིན། རྗེའི་ཞལ་ནས། འོ་སྐོལ་ཚོ་སེམས་ཀྱི་ངོ་བོ་གཅིག་ཀྱང་། མཚན་ཉིད་མ་གཅིག་པས། འདི་ཙམ་པ་གཅིག་ལ། གཞན་གཅིག་ཀྱང་མི་འདྲ་བ་དེ་ཡང་། རང་སེམས་ཀྱི་མཚན་ཉིད་དང་། འཆར་སྒོ་ཐ་དད་མ་གཅིག་ལས་བྱུང་བ་ཡིན་ཏེ། སེམས་གཟུགས་སུ་ཀྲོང་ཀྲོང་གདའ་བ། སྣང་བ་ཐམས་ཅད་ཀྱང་གང་སྣང་ཡང་སེམས་ཉིད་ཀྱི་རང་གཟུགས་སུ་ཀྲོང་ཀྲོང་པ་འདི་ཡིན། སྣང་བ་དང་སྟོང་པ་དབྱེར་མེད། གང་ལྟར་ཤར་བའི་སྣང་བ་ཐམས་ཅད་སེམས་སུ་ཀྲོང་ཀྲོང་ཤར། དགེ་སྡིག་བདེ་སྡུག་གི་སྣང་བ་ཐམས་ཅད་སེམས་སུ་གོ་བས། རྒྱུ་འབྲས་ཕྲ་ཞིང་ཕྲ་བ་ལ་འདོར་ལེན་ཤེས་ཏེ། སྐྱོན་དག་ཅིང་ཡོན་ཏན་རྫོགས་པའི་རྟེན་འབྲེལ་སྒྲིག་ཤེས་ཙ་ན། རྒྱུ་འབྲས་རགས་རིམ་ཤར་བ་ཡིན་གསུང་། འབྲིང་གཟུང་འཛིན་གྱི་རྩ་བ་ཆོད་པ་བྱ་བ་དེ། འཛིན་པ་ཚོགས་དྲུག་གི་ཡུལ་ལ་སྐྱེ་བ་ཡིན། ཡུལ་སྣང་ཤར་བ་དང་། འཛིན་པ་སྟོང་པ་དུས་གཅིག་ལ་འབྱུང་བས། གཟུང་འཛིན་གྱི་རྩ་བ་རྦད་ཀྱིས་ཆོད་པ་ཟེར་བ་ཡིན། གང་ལྟར་ཤར་བའི་སྣང་བ་ཐམས་ཅད་སེམས་སུ་ཀྲོང་ཀྲོང་ཤར། སྣང་བ་དེ་ཁོ་རང་ངོ་བོ་ཉིད་ཀྱི་སྟོང་པར་འདུག སྟོང་པར་འདུག་ཀྱང་སྣང་བ་འགག་ཏུ་མ་བཏུབ་སྟེ། སྒྱུ་མ་ལྟར་ཝལ་ལེ་འདུག་པས། གཉིས་མེད་ཟུང་འཇུག་ཏུ་རྟོགས་པ་ཡིན། དྲན་འཛིན་རྩོལ་བ་མེད་པར་ཡང་དག་དྲན་པ་ལས་མ་གཡོས་པ། མི་སྒོམ་པ་འབྲལ་བ་མེད་པ། གཟུང་བ་ལ། འཁྲུལ་པར་མ་ཤོར་བ། མ་བྱས་པར་ལྷུན་གྱིས་གྲུབ་པ་བྱ་བ་དེ་ཚོ་དོན་དམ་མཚན་ཉིད་པ་ཡིན་གསུང་། རབ་སྣང་ཞིང་སྲིད་པའི་ཆོས་ཐམས་ཅད་སྐྱེ་མེད་ཀྱི་ངང་དུ་ཞི་བ་བྱ་བ་དེ། ཉོན་མོངས་པ་དང་། རྣམ་རྟོག་གི་རང་བཞིན་སྐྱེ་བ་མེད་པ་ནི། སྤྲོས་བྲལ་རང་ནས་རྟོགས་ལ། འདིར་རོ་གཅིག་འབྲིང་པོ་ན། རྗེས་བདེན་འཛིན་ཕྲ་མོ་ཡོང་པ་ལས། འདི་ནས་གཉིས་འཛིན་ཕྲ་མོ་ཐམས་ཅད་སྐྱེ་མེད་ཀྱི་ངང་དུ་ཞི་ནས་སྣང་ཞིང་སྲིད་པའི་ཆོས་ཐམས་ཅད་སྐྱེ་མེད་ཀྱི་ངང་དུ་ཞི་བ་ཞེས་བྱ། འོ་ན་སྒོམ་མེད་དང་ཁྱད་ཅི་ཡོད་སྙམ་ན། ད་དུང་རྗེས་སྒྱུ་མ་ལྟ་བུ་ཡོད་སྤྱིར་མཉམ་བཞག་རྗེས་ཤེས་རྗེས་ལ་ཐོབ་པ་བྱ་བ་གསུམ་ཡིན། རྗེས་ཤེས་ལ། རྗེས་ཉོན་མོངས་པ། རྗེས་རྟོག་པ། རྗེས་རྟོག་པ་ཕྲ་མོ། རྗེས་སྒྱུ་མ་བྱ་བ་དང་བཞི་ཡིན། རྗེས་ཉོན་མོངས་པ་ཞེས་བྱ་བ། སྤྲོས་བྲལ་ནའང་དྲན་པས་མ་ཟིན་ན་ཉོན་མོངས་པ་སྐྱེ་ཉེན་ཡོད། རྗེས་རྟོག་པ་བྱ་བ། རྟོག་པ་སྐད་ཅིག་མ་ཐོལ་སྐྱེས་པ་དེ་ཡིན། རྟོག་པ་ཕྲ་མོ་བྱ་བ་རྟོག་པ་ཕྲ་མོ་སྐྱེ་སྒྱུ་མ་བྱ་བ་དེ་སྒྱུ་མ་ཕྲ་མོ་སྐྱེ་བ་ཡིན། དེ་རྣམས་ཐམས་ཅད་བསྒོམ་བྱ་ཡིན། སྒོམ་བྱེད་དེ་ལ་ཆེད་དུ་འཛིན་པ་མ་ཞུགས་པར་བློ་འདས་སུ་གནས་ཡོད་ལ། རྩོལ་མེད་དུ། ཡང་དག་པའི་དྲན་པ་རྒྱུན་བསྲིངས་པས། རྗེས་དེ་ཇེ་ཕྲ་ཇེ་དག་ལ་འགྲོ་བ་ཡིན་གསུང་། སྒོམ་མེད་དང་པོ། བསྒོམ་བྱ་སྒོམ་བྱེད་དང་བྲལ་བ་བྱ་བ་དེ། ཆོས་སྤྱི་ལྟོ་ནས་ཉོན་མོངས་སྔོན་ལ་ཟད་ནས། ཤེས་བྱ་སྒྲིབ་པ་འཇུག་ལ་ཡོད་པར་གསུང་། རིན་པོ་ཆེ་པ་རྒྱུ་ཟད་རྐྱེན་ཟད་དུས་གཅིག་ལ་འདག་པར་བཞེད། རྗེ་མི་ལའི་ཞལ་ནས། ཤེས་བྱའི་སྒྲིབ་པ་སྔོན་ལ་སྤོང་། ཉོན་མོངས་སྒྲིབ་པ་ཕྱི་ལ་སྤོང་གསུང་། ཁོང་གི་དེ་ལ་མི་འཐད་པ་མི་འདུག བླ་མ་ཞང་གི་ཞལ་ནས། རོ་གཅིག་ཨ་འཐས་ཡད་ཡུད་ཙམ་གསུང་སྟེ། རོ་གཅིག་ཆེན་པོ་ན་རྗེས་ལ་ཨ་འཐས་ནམ་ཡང་མེད་དེ། ད་ཉིན་པར་རྗེས་རང་མེད་དམ་བསམ། རྗེས་དེའི་ནུབ་མོ་གཉིད་དུ་སོང་། རྨི་ལམ་མ་བྱུང་བའི་བར་དེ་ན། རྗེས་བཟུང་འཛིན་རགས་པོ་ཡང་མ་སྐྱེས། ཆོས་ཉིད་རང་གསལ་དུ་མ་སོང་བའི་བར་ལ། རྗེས་སྒྱུ་མ་ལྟ་བུ་གཅིག་ཡོད། བསྒོམ་བྱ་ཡིན། དེ་འཛིན་མེད་རང་གསལ་དུ་མ་སོང་བར་དྲན་ཙམ་ཡང་དག་གི་དྲན་པ་ཕྲ་མོ་དེ་སྒོམ་བྱེད་ཡིན། དེ་ལ་རྟག་ཆད་ལ་སོགས་པ་གང་ལ་ཡང་བསྒོམ་པ་མི་འདུག སྒོམ་བློ་མི་འདུག་པས་མི་བསྒོམ་པར་ཡོད་པ་ཡིན། དྲན་པ་དེ་ཡང་དག་པ་དང་། སྒོམ་མེད་དུ་སོང་བ་ཡིན། བསྒོམ་མེད་ཆུང་པས་ན། གོང་གི་རྗེས་སྒྱུ་མ་ལྟ་བུ་དེ་ཡང་ཕྲ་མོར་སོང་བའི་ཕྲ་མོ་གཅིག་ཡོད། དེ་ལ་དྲན་པ་བརྟེན་མི་དགོས། དེར་ཁོ་རང་དག་ལ་འགྲོ། དཔེ་མཚོ་ནང་གི་འཁྱག་པ་དང་འདྲ་གསུང་། རོ་གཅིག་དང་སྒོམ་མེད་ཀྱི་ཁྱད་པར། རྩོལ་མེད་ཀྱི་དྲན་པ་དེ་དག་མ་དག་ཡིན། སྒོམ་གྱི་ངོ་བོ་ལ་རོ་གཅིག་ཡན་ཆད་ནས་འཕར་རྒྱུ་མེད། དྲན་པ་དེ་དག་པ་དང་། སྒོམ་མེད་ཟེར་བ་ཡིན་རྗེའི་ཞལ་ནས། ངའི་གོང་གི་དེ་ཚོ་ཐམས་ཅད་ལ་འཐད་པོ་ཏིག་ཡོད་པ་ཡིན་ནོ་གསུང་། འདི་ནས་མར་ལ་སྤར་ཚོད་གཅིག་བྱས་ན། འབྲིང་ལྷུན་གྱིས་གྲུབ་པ། དྲན་པ་རྩིར་གྱིས་ཟིན་པ་བྱ་བ་དེ། རྩོལ་མེད་གནས་ལུགས་རང་རིག་རྟོགས་པའི་ཡེ་ཤེས་ལ་ཟེར། རང་རིག་རྟོགས་པའི་ཡེ་ཤེས་དེ། རྗེས་སྒྱུ་མ་ཙམ་དུ་ཡང་མི་འཕོ་ལ། འགྱུར་མེད་རང་ས་ཟིན་པ་ཟེར། འོ་ན་སྒོམ་མེད་ཆེན་པོ་དང་ཁྱད་ཅི་ཡོད་ཟེར་ན། ད་དུང་འདི་ན། རྗེས་མི་རྟོག་པ་ངོ་མ་ཤེས་བྱ་བ་གཅིག་ཡོད་དམ་སྙམ། རབ་འོད་གསལ་མ་བུ་འདྲེས་པ་བྱ་བ་དེ། སློབ་དཔོན་མཚན་ཉིད་པ་ཀུན། ས་བཅུ་རྒྱུན་གྱི་ཐ་མ་ན། གནས་ངན་ལེན་གྱི་དྲི་མ་ཞེས་ཀྱང་བྱ། ཤེས་བྱའི་སྒྲིབ་པ་ཞེས་ཀྱང་བྱ་བ་སྟེ། རྗེས་མི་རྟོག་པ་ངོ་མི་ཤེས་པའི་གཉིས་སྣང་ཕྲ་མོ་གཅིག་ཡོད་སྙམ། དེས་ན་སྤྲོས་བྲལ་བ་ཉིན་མོ་སྒོམ་ཡོད་ཀྱང་མཚན་མོ་སྒོམ་མེད་པ་གཅིག་གཉིད་དུ་སོང་། རྨི་ལམ་མ་བྱུང་བའི་ངང་ནས། མི་རྟོག་པ་རང་གསལ་དུ་མ་སོང་བ་གཅིག་ཡོད། དེ་དྲན་པ་ཕྲ་མོ་གཅིག་ཡོད་སྙམ་མོ། །སྤྱིར་རང་སྤྲོས་བྲལ་ངོ་མཐོང་ནས། རྗེས་ཤེས་སྦྱོར་བ་རང་ཡིན། འདི་ལ་རྗེས་ཉོན་མོངས་པ་ནམ་ཡང་མེད་དེ། རྗེས་སྒྱུ་མ་ཙམ་ཡང་མེད། མི་རྟོག་པ་རང་གསལ་དུ་མ་ཤར་བ་རྗེས་སྣང་ཕྲ་མོ་གཅིག་ཡོད་དམ་སྙམ། སྤྱིར་རང་ཤེས་བྱའི་སྒྲིབ་པ་བྱ་བ་དེ་གང་དུ་ངོས་འཛིན་ན། ནང་གི་རྣམ་པར་ཤེས་པ་ཕྱིའི་ཡུལ་དུ་ཤར་བ་ལ་ཤེས་བྱ་ཟེར་བ་ཡིན། དེ་ལ་ཆགས་སྡང་སྣ་ཚོགས་སུ་སྤྱད་པས་འཁོར་བར་འཁྱམས་པ་ཡིན། ཤེས་བྱའི་སྒྲིབ་པ་ཞེས་བྱ་བ་དེ། ཡུལ་སྣང་དེ་མི་རྟོག་པར་མ་ཤར་བ། སྐད་ཅིག་མ་སེ་གོལ་གཅིག་ཙམ་དུ་སྣང་བ་དེ་སྒྱུ་མ་ལྟ་བུ། ངོ་བོ་མི་རྟོག་པར་རང་གསལ་དུ་མ་ཤར་བ། རྗེས་སྣང་ཕྲ་མོ་གཅིག་ཡོད་དམ་སྙམ་མོ། །དེས་གང་ལ་སྒྲིབ་ན། ཐམས་ཅད་མཁྱེན་པའི་ཡེ་ཤེས་ལ་བསྒྲིབས། དེ་གང་གིས་དག་པར་བྱེད་ན། མཚན་ཉིད་པ་ཕ་རོལ་ཕྱིན་པ་ནས། རྡོ་རྗེ་ལྟ་བུའི་ཏིང་ངེ་འཛིན་གྱིས་དག་པར་བཞེད། གསང་སྔགས་དབང་བཞི་བསྐུར་ནས་དག་པར་བཞེད། ངའི་ལུགས་ལ་བླ་མའི་མོས་གུས་དུངས་པ་གཅིག་གིས། དག་པར་བཞེད་པ་ཡིན། མོས་གུས་དེ་བློས་བྱས་སུ་འགྲོ་འམ་ཞེ་ན། ས་བཅུ་བྱང་ཆུབ་སེམས་དཔའ་ལ་བློས་བྱས་དང་བློ་འདས་ཀྱི་ཐ་དད་མེད། རྩལ་མ་འགགས་པ་མོས་གུས་དུངས་པ་དེས་ཤེས་བྱའི་སྒྲིབ་པ་དག་པ་ཡིན། སྒྲིབ་གཉིས་དག་པའི་སྐད་ཅིག་ལ། །ཤེས་བྱའི་དཀྱིལ་འཁོར་ཀུན་ཁ